Savijärven tervatehdas

Savijärven tervatehdas oli Lammilla Hämeenlinnassa nykyisellä Evon retkeilyalueella sijaitsevan Savijärven ja Rahtijärven yhdistävän puron länsirannalla sijainnut tervatehdas. Tehdas aloitti toimintansa 1864 ja se lienee toiminut 1800-luvun lopulle saakka. Tehdas oli ensimmäisiä Suomeen perustettuja tervatehtaita jotka käyttivät tuotannossaan teollisia menetelmiä.Museoviraston kulttuuriympäristö rekisteriportaali : Savijärven tervatehdas

Evon metsäopiston yhteyteen perustettu Savijärven tehdas tuotti 1860-luvulla päätuotteena puuhiiltä tervan ja tärpätin ollessa prosessissa syntyneitä sivutuotteita. 1890-luvulla päätuotteeksi oli vaihtunut terva.Panu Nykänen : Suomalaisen tervateollisuuden historia, s. 11-13  

Tehtaasta on säilynyt harmaakivistä kylmämuurattu 3,1 x 5,5 metrin kokoinen ja 1,6 metriä korkea retorttiuuni jonka päällä on rautavantein sidottu rautainen keittopata. Retorttiuunista pohjoiseen sijaitsee halkaisijaltaan 6 metrin kokoinen tiilistä muuratun pyöreän tervauunin pohja. Entisellä tehdaspaikalla on jäljellä myös suuri maatunut hiilikasa, irtotiiliä sisältävä maavalli, neliömäinen kivirakennelma ja uittorännin jäänteitä purossa.

 Lähteet 

Luokka:Suomen teollisuushistoria
Luokka:Hämeenlinnan rakennukset ja rakennelmat
Luokka:Lammi
Luokka:Puunjalostusteollisuus